Ego Guillelmus, abbas Sancti-Petri de Cella et ejusdem ecclesie conventus, notum fieri volumus tam futuris quam presentibus quod controversia agitabatur inter nos et ecclesiam Quinciacensem super decimis vinearum quas fratres Quinciaci habent in parochia de Fie. Tandem, mediante virorum sapientum consilio, omnis dicta controversia sub tali compositione sopita est: quod, singulis annis, dum vinum in cupis fuerit, pro quatuordecim arpentis vinearum que a canonicis Castillionis dicti fratres habent, quatuor modios vini puri priori de Fie exsolvent. Ut autem hoc ratum et inconcussum permaneat, ego Guillelmus, abbas Sancti-Petri de Cella et ejusdem ecclesie conventus, presentem paginam sigilli nostri roboravimus. Actum, anno Verbi incarnati Mº XCº Iº.